
Areh, grobišča
Na Arehu naj bo kapelica v spomin na umrle v povojnih pobojih

Večer, 11. 9. 2015


Državljanska pobuda za ureditev morišč in grobišč na Arehu in svojci umrlih so se danes na Pohorju poklonili žrtvam povojnih pobojev. Ponovno so opozorili na nujnost postavitve dostojnejšega spominskega obeležja na tem mestu. A soglasja za postavitev kapelice jim še vedno ni uspelo dobiti.

Kratka slovesnost z molitvijo, ki se je je udeležilo okoli 30 ljudi, je bila pri spominskem križu sredi gozda na planoti pod cerkvijo sv. Areha, kjer je bilo po koncu druge svetovne vojne prizorišče množičnih pobojev političnih zapornikov iz mariborskih zaporov in jetnikov iz taborišč v Kidričevem in na Teznu v Mariboru. Tu naj bi bilo pokopanih več tisoč ljudi.

Po besedah predstavnika civilne pobude Martina Kostrevca, ki je po letu 1990 označeval domnevna grobišča in zbiral pričevanja domačinov, so zaenkrat raziskali 23 grobišč, a vedno znova naletijo na nove. Zato ocenjuje, da je na tem območju pokopanih od 4000 do 6000 ljudi, večinoma pripadniki nemške manjšine v Sloveniji in premožnejši Slovenci. Na Pohorju naj bi njihova trupla bili zagrebli junija 1945 ali januarja 1946. Vladna komisija za reševanje vprašanj prikritih grobišč je leta 2007 na območju vzhodnega Pohorja odredila terenske preiskave. Pri prekopu enega izmed grobišč so našli posmrtne ostanke 198 oseb, ki so jih potem prenesli v kostnico na mariborskem pokopališču Dobrava. "Bilo je natanko pred 70 leti, ko sem bil star 11 let. Tri dni in tri noči so jih s tovornjaki vozili sem," se spominja eden od domačinov Franc Vodan.

Na grobišča trenutno opominjajo majhni leseni križi, posejani po gozdu, in malo večji leseni križ ob informativni tabli, ki so ga leta 1991 postavili svojci pobitih Nemcev. Svojci umrlih si skupaj z Državljansko pobudo za ureditev morišč in grobišč na Arehu prizadevajo, da bi tu postavili tudi kapelico, a ne dobijo soglasja Planinskega društva Ruše, ki je lastnik zemljišča.

"Želimo si trajnejšega in dostojnejšega obeležja. Žrtve si to zaslužijo, zato moramo vztrajati," je na današnji slovesnosti povedal Kostrevc.

Nasprotovanje izdaji soglasja za postavitev kapelice je po njegovih ocenah "taktika zavlačevanja". "Z zavlačevanjem se število očividcev tem grozljivim dogodkom zmanjšuje, medtem pa dela svoje tudi narava in prikriva grobišča," je dejal in spomnil, da so gozdarski delavci pred kratkim med delom v gozdu poškodovali nekatera lesena obeležja.

Današnje slovesnosti se je udeležila tudi Greta Jan iz ZDA, ki je na tem mestu izgubila oba starša. Kot je dejala, je njen oče delal na železnicah in ni bil vojaško ali politično aktiven, zato je bil razlog za uboj najverjetneje njihovo premoženje. "Naslednje leto bo 70 let od tega tragičnega dogodka. Ne gre le za mojega očeta in mater, ampak je tu življenje izgubilo na tisoče ljudi. Nujno je, da se jih dostojno spomnimo," je dejala.

Oskrunjena tudi grobišča na Arehu

Večer, Jasmina Cehnar, 3. 7. 2015

Odžagane veje in polomljena ograja, ki označuje množično grobišče žrtev povojnih pobojev je posledica gozdnih del na zasebnem zemljišču. Vandalizem ali malomarnost?

"To bi lahko kdo naredil tudi iz hudobije," je prizor pretresel Martina Kostrevca. (Igor Napast)

Potem ko so na večer državnega praznika neznanci oskrunili kapelico, posvečeno žrtvam revolucionarnega nasilja v Kamniški Bistrici, so bila v minulih dneh poškodovana tudi množična grobišča žrtev povojnih pobojev na vrhu Areha. Med posekom dreves je po sredi enega od grobov padlo deblo in povsem zlomilo njegovo leseno ograjo, ki jo je postavila država, potem ko je bilo prikrito grobišče potrjeno s sondiranjem. Tudi sicer je po gozdnih delih ostalo ogromno odžaganih vej, ki razmetane ležijo po celotnem zasebnem zemljišču, tudi po drugih z ograjami in lesenimi križi označenih grobiščih, ki jih je na ožji lokaciji kakih šest. "Gozdarji poznajo način podiranja in lahko usmerijo padajočo smreko v smer, kjer ne bo ničesar poškodovala. Da je deblo padlo točno po sredini groba, bi lahko kdo napravil tudi iz hudobije ali pa iz popolne nevednosti," je bil ob prizoru včeraj pretresen Martin Kostrevc, ki se z odkrivanjem in urejanjem množičnih grobišč na Pohorju ukvarja že več desetletij. Ne glede na to, ali je posredi vandalizem ali malomarnost, si tako neetičnega odnosa do umrlih ne bi smeli privoščiti, v vsakem primeru pa bo moral tisti, ki je škodo povzročil, grobove povrniti v prvotno stanje, korektno pa bi bilo, da bi zemljišče tudi počistil, je prepričan Kostrevc. Lastnik zemlje je po besedah Kostrevca doma v Nemčiji, komu je naročil posek, pa ne ve. "Sploh ni pomembno, kdo je podiral. Radi pa bi opozorili ljudi, da so tukaj grobovi in da se morajo do žrtev, pokopanih v njih, in svojcev dostojno obnašati," je še povedal sogovornik. Kdo je bil izvajalec del, ne ve niti Jernej Donik, revirni gozdar iz Zavoda za gozdove, ki je označil, katera drevesa lahko odstranijo. Povedal je, da pa se pri poseku lahko zgodi kakšna neljuba poškodba, vendar jo mora izvajalec praviloma popraviti. 

"To je kaznivo dejanje in pričakujemo, da bodo državni organi v skladu s svojimi pristojnostmi odkrili storilce in odpravili škodo," pa se je odzval Jože Dežman, predsednik komisije Vlade RS za reševanje vprašanj prikritih grobišč, ki si skupaj s Kostrevcem že nekaj časa prizadeva, da bi na Arehu, v neposredni bližini oskrunjenega groba, postavili manjšo kapelo. Zdaj namreč na žrtve povojnih pobojev, političnih zapornikov in jetnikov iz taborišč z območja sedanjega Kidričevega in Tezna, ki jih je med cerkvijo sv. Areha in vrhom Sedovca v več grobiščih po ocenah od tri do šest tisoč, opominja le križ, ki že trohni. Vendar bi za postavitev kapele, kot smo že pisali, komisija potrebovala soglasje lastnika zemljišča, Planinskega društva Ruše, a ga ta ne da. Kot pojasnjujejo, zato, ker se ne ve, kdo bi kapelo financiral in vzdrževal. 

Večer: Oskrunjena grobišča povojnih pobojev na Arehu 
s pojasnili PU Maribor v 5. odstavku

Sta, Večer, Maribor, 3. julija 2015

Označena množična grobišča žrtev povojnih pobojev na vrhu Areha na Pohorju je minule dni nekdo poškodoval. Kot piše današnji Večer, je očitno med posekom dreves po sredi enega od grobov padlo deblo in povsem zlomilo njegovo leseno ograjo, ki jo je postavila država, potem ko je bilo prikrito grobišče potrjeno s sondiranjem.

Po pisanju časnika je tudi sicer po gozdnih delih ostalo ogromno odžaganih vej, ki razmetane ležijo po celotnem zasebnem zemljišču, tudi po drugih z ograjami in lesenimi križi označenih grobiščih, ki jih je na ožji lokaciji okoli šest. Po besedah Martina Kostrevca, ki se z odkrivanjem in urejanjem množičnih grobišč na Pohorju ukvarja že več desetletij, bi to lahko kdo naredil tudi iz hudobije ali iz popolne nevednosti.

Lastnik zemlje je po besedah Kostrevca doma v Nemčiji, komu je naročil posek, pa ne ve. Kdo je bil izvajalec del, po pisanju Večera ne ve niti Jernej Donik, revirni gozdar iz zavoda za gozdove, ki je označil, katera drevesa lahko odstranijo. Povedal je, da pa se pri poseku lahko zgodi kakšna neljuba poškodba, vendar jo mora izvajalec praviloma popraviti.

Da gre za kaznivo dejanje, pa meni predsednik vladne komisije za reševanje vprašanj prikritih grobišč Jože Dežman, ki pričakuje, da bodo državni organi v skladu s svojimi pristojnostmi odkrili storilce in odpravili škodo. Dežman si skupaj s Kostrevcem že nekaj časa prizadeva, da bi na Arehu, v neposredni bližini oskrunjenega groba, postavili manjšo kapelo, a Planinsko društvo Ruše kot lastnik zemljišča ne da soglasja, ker ne ve, kdo bi kapelo financiral in vzdrževal, še piše Večer.

Kot je za STA povedal tiskovni predstavnik Policijske uprave Maribor Bojan Kitel, v zadnjih dneh niso prejeli prijave o tovrstnem dogodku in tudi sicer ne obravnavajo nobenega primera, ko naj bi bila oskrunjena prikrita grobišča na Arehu. Kljub vsemu bodo zadeve preverili in v primeru ugotovljenih kaznivih ravnanj ustrezno ukrepali, je še dodal.

Na areškem Pohorju naj bi po doslej znanih ocenah po drugi svetovni vojni končalo med 3000 in 6000 žrtev povojnih pobojev, političnih zapornikov in jetnikov iz taborišč z območja Kidričevega in Tezna.

Drevesa podrli na prikrita grobišča

Slovenske novice, 8. 7. 2015

Jože Dežman je prepričan, da gre za kaznivo dejanje.

MARIBOR – »Med deli v gozdu zasebnega lastnika na Arehu so debla poškodovala ograje, ki jih je Republika Slovenija postavila tam, kjer so bila s sondiranjem potrjena prikrita morišča in grobišča. Gre za kaznivo dejanje in pričakujemo, da bodo državni organi v skladu s svojimi pristojnostmi odkrili storilce in odpravili škodo,« nam je sporočil dr. Jože Dežman, predsednik vladne komisije za reševanje vprašanj prikritih grobišč.

Med posekom dreves je eno deblo namreč padlo na ograjo in jo povsem polomilo.

Policija zadeve še preverja

V zvezi z vandalizmom smo se obrnili na policijo. Kot nam je povedal tiskovni predstavnik mariborske policijske uprave Bojan Kitel, v zadnjih dneh niso prejeli prijave vandalizma na območju Areha in tudi sicer ne obravnavajo nobenega primera, ko naj bi bile poškodovane ograje na območju prikritih grobišč. »Kljub vsemu bomo zadeve preverili na območju Areha in v primeru ugotovljenih kaznivih ravnanj ustrezno ukrepali,« je dodal.

Soglasja ni

Dežman si skupaj z Martinom Kostrevcem prizadeva, da bi v bližini postavili manjšo kapelo, a Planinsko društvo Ruše kot lastnik dela tega zemljišča soglasja ne da. V društvu pojasnjujejo, da soglasja ne morejo dati, ker se ne ve, kdo bi kapelo financiral in pozneje vzdrževal.

Kostrevc, ki se z odkrivanjem in urejanjem množičnih grobišč na Pohorju ukvarja že več desetletij, dodaja, da gozdarji poznajo način podiranja in lahko usmerijo padajočo smreko v smer, kjer ne bo ničesar poškodovala. »Da je deblo padlo točno po sredini groba, bi lahko kdo napravil tudi iz hudobije ali pa iz popolne nevednosti. Ne glede na to, ali gre za vandalizem ali malomarnost, si tako neetičnega odnosa do umrlih ne bi smeli privoščiti, v vsakem primeru pa bo moral tisti, ki je škodo povzročil, grobove povrniti v prvotno stanje, korektno pa bi bilo, da bi zemljišče tudi počistil,« je prepričan.

Avtor: Mo. S.. O. B.

Prejeli smo: Vandalizem na moriščih in grobiščih na Arehu

Časniki.si, 2. 7. 2015




Areh

[image: image5.png]



Med gozdnimi deli v gozdu zasebnega lastnika na Arehu so debla poškodovala ograje, ki jih je Republika Slovenija postavila tam, kjer so bila s sondiranjem potrjena prikrita morišča in grobišča. Gre za kaznivo dejanje in pričakujemo, da bodo državni organi v skladu s svojimi pristojnostmi odkrili storilce in odpravili škodo.

Podoben odnos do morišč in grobišč na Arehu že dolga leta kažejo tudi organi Planinskega društva Ruše, ki so lastnik dela območja, na katerem so potrjena morišča in grobišča. Pred leti je predsednik društva, zadnji komunistični voditelj Maribora, do neskončnosti zavlačeval, da bi nam dali soglasje za sondiranje in nam zagotavljal, da tam grobišč ni. Zdaj, ko so grobišča potrjena in ko želijo svojci žrtev ter državljanska pobuda pod vodstvom Martina Kostrevca postaviti kapelico, pa ne dajo soglasja za ta spominski objekt.

Da pa se lahko z državljanskim pogumom in dobro voljo odstranjujejo posledice ideološkega nasilja, pa je dokazal gospod Matevža Skamena, ki je sam očistil oskrunjeno kapelico v Kamniški Bistrici.

Dr. Jože Dežman
Predsednik Komisije Vlade RS za reševanje vprašanj prikritih grobišč

GLEJ članek: Slovenske novice, 7. november 2007

Pri hotelu Areh pobiti domačini

Začetek izkopavanj prikritih grobišč na območju Pohorja

STA, Ljubljana, 6. novembra 2007 

Predsednik komisije za prikrita grobišča in zgodovinar Jože Dežman je za STA povedal, da v okviru rednega programa izkopa prikritih grobišč trenutno opravljajo izkop na dveh krajih na območju Pohorja v bližini Areha in Hoč. Pri tem je poudaril, da so omenjena izkopavanja začetek izvajanja letos sprejetega programa izkopa. Poveljnik regijske enote za varstvo pred neeksplodiranimi ubojnimi sredstvi Oskar Neuvirt pa je pojasnil, da so pri izkopavanju množičnega grobišča na območju Areha delavci v ponedeljek naleteli na 149 palic eksploziva britanskega izvora.

Dežman je dejal, da se bo program izkopavanj nadaljeval celotno naslednje leto, ko bodo opravili izkope tudi na drugih krajih na območju Pohorja, kjer so pokopane žrtve povojnih pobojev. Trenutno še ni znano število in narodnost žrtev v obeh grobiščih, je povedal zgodovinar. Po njegovih besedah bodo to ugotovile nadaljnje raziskave, ki jih bodo izvedli antropologi in vodja evidentiranja prikritih grobišč Mitja Ferenc. Najdene posmrtne ostanke na območju Areha bodo pozneje prenesli v kostnico pri Dobravi na Teznem, je še dodal predsednik komisije.

Omenjena grobišča na območju Areha so sicer že lansko leto in v začetku letošnjega leta odkrili s postopkom sondiranja.

Neuvirt je za STA povedal, da so delavci o najdbi palic eksploziva takoj obvestili mariborsko policijo, ta pa je poklicala njihovo enoto, ki deluje pri mariborski izpostavi Uprave za zaščito in reševanje. "Najdene palice smo preselili v prehodno skladišče, pozneje pa jih bomo uničili," je še dejal.

"Dokaj nenavadno je, da se najde v zemlji ob cesti eksploziv v tako ohranjenem stanju," je poudaril poveljnik in dodal, da doslej takšnega primera pri izkopavanjih na območju severovzhodne Slovenije še ni bilo. Le pri prenosu posmrtnih ostankov nemških vojakov iz Pobrežja pri Mariboru v Celje so našli ročno bombo in nekaj dimnih nabojev, je še pojasnil Neuvirt.

Poveljnik enote je tudi pohvalil odziv delavcev ob najdbi in obenem svetoval, da se pri podobnih najdbah pri izkopavanjih takoj pokliče številka 112.

'Bela lisa' na Pohorju

STA, 11. 12. 2006

http://www.24ur.com/novice/slovenija/bela-lisa-na-pohorju.html

Na areškem območju so pokopani ljudje, ki so jih obtožili nemštva. Med njimi naj bi bile tudi ženske in otroci.

Na Arehu so se spomnili žrtev povojnih pobojev

STA, Hoče, 11. decembra 2006

Civilna iniciativa za reševanje prikritih grobišč povojnih pobojev na Pohorju je danes na Arehu nad Hočami pripravila žalno slovesnost. Pri spominskem obeležju so se poleg članov iniciative in domačinov zbrali tudi študenti zgodovine z mariborske Filozofske fakultete. Zbrane je nagovoril tudi predsednik vladne komisije za urejanje vprašanj prikritih grobišč Jože Dežman. Po njegovih besedah območje vzhodno in zahodno od vrha Areha ter v smeri proti dolini sodi v t.i. širši mariborski kompleks prikritih grobišč.

Dežman se je zavzel, da se areško območje vsaj začasno razglasi za spominski park. »Letošnje sondiranje je dalo 12 pozitivnih lokacij, dela pa se bodo nadaljevala spomladi. Pokazalo se je, da so pozitivne lokacije tudi na mestih, za katera se to ni predvidevalo,« je pojasnil Dežman. Vzporedno se zbirajo tudi ustni viri in pričevanja, ki po besedah Dežmana govorijo o tem, da so bile žrtve domačini, ljudje, ki so jih obtožili nemštva in tudi ljudje iz ostalih jugoslovanskih republik. Poboji so se začeli leta 1945 in trajali do januarja 1946.

»Več kot očitno pa je, da ne gre samo za moške, temveč so bili med žrtvami tudi ženske in otroci,« je poudaril Dežman. Po njegovih besedah gre pri Arehu za prvi primer, da je raziskava, ki jo vodi zgodovinar Mitja Ferenc z ljubljanske Filozofske fakultete, dopolnjena tudi s sondiranjem kot najbolj zanesljivim dokazom o obstoju ali neobstoju prikritih grobišč povojnih pobojev. Kot je napovedal Dežman, bo komisija vladi predlagala, naj dovoli izkop vsaj dveh lokacij na areškem območju.

Žalne slovesnosti na Arehu se je med drugimi udeležil tudi Ferenc. Kot je povedal v izjavi za STA, je bilo Pohorje žal dolgo časa "nekakšna bela lisa" pri evidentiranju lokacij prikritih grobišč povojnih pobojev. Po besedah Ferenca so pred slabim mesecem dni izvedli ročno sondiranje na 14 lokacijah, na 12 pa se je pokazalo, da so pod zemljo posmrtni ostanki. »Glede na številčnost lokacij, ki so med seboj oddaljene le po nekaj deset metrov, menimo, da bi bilo potrebno spomladi opraviti tudi strojno sondiranje,« je dejal Ferenc.

Po njegovih besedah je namen raziskave sondiranje vseh lokacij, potrditev obstoja posmrtnih ostankov na teh lokacijah ter izbira ene ali dveh lokacij, kjer bi opravili izkop posmrtnih ostankov. »Samo na podlagi sondiranja namreč ne vemo, v kateri od jam so kateri posmrtni ostanki. Vemo pa, da so bili med žrtvami tako Mariborčani kot ljudje iz ostalih jugoslovanskih republik, ki so se ob koncu vojne znašli na tem delu Slovenije,« je dodal Ferenc. Enako kot Dežman je tudi Ferenc dejal, da v tej fazi raziskave še ni mogoče govoriti o številu žrtev.

Dežman in Ferenc sta tudi opozorila na prispevek Martina Kostrevca in ostalih članov iniciative pri odkrivanju prikritih grobišč povojnih pobojev na Pohorju.

Prikrita grobišča tudi na Arehu 

Delo, 11. 12. 2007
Na Arehu nad Hočami je potekala žalna slovesnost, ki jo je pripravila civilna iniciativa za reševanje vprašanj prikritih grobišč žrtev povojnih pobojev na Pohorju. 

Maribor – Žalne slovesnosti na Arehu nad Hočami, ki jo je pripravila civilna iniciativa za reševanje vprašanj prikritih grobišč žrtev povojnih pobojev na Pohorju, so se udeležili tudi študenti zgodovine z mariborske Filozofske fakultete, Jože Dežman, predsednik vladne komisije za reševanje vprašanj prikritih grobišč, in Mitja Ferenc, zgodovinar z ljubljanske Filozofske fakultete, ki vodi raziskavo v tem delu Pohorja.

Dežman se je zavzel za to, da bi areško območje vsaj začasno razglasili za spominski park. »Z letošnjim sondiranjem smo odkrili 12 lokacij, dela pa se bodo nadaljevala spomladi,« je povedal. Kot je dejal, so bili po ustnih virih žrtve domačini, ki so jih obtožili nemštva, pa tudi ljudje iz drugih jugoslovanskih republik, celo ženske in otroci. Poboji so se začeli leta 1945 in trajali do januarja 1946. Dežman je napovedal, da bo komisija predlagala vladi, naj dovoli izkop na vsaj dveh lokacijah na areškem območju.

Po Ferenčevem je bilo Pohorje dolgo nekakšna »bela lisa« pri evidentiranju prikritih grobišč žrtev povojnih pobojev. Pred slabim mesecem so opravili ročno sondiranje na 14 krajih in na 12 se je pokazalo, da so pod zemljo posmrtni ostanki. »Glede na številnost lokacij, ki so med seboj oddaljene le po nekaj deset metrov, menimo, da bi bilo treba spomladi opraviti tudi strojno sondiranje,« je dejal Ferenc. Po Dežmanu in Ferencu v tej fazi raziskave še ni mogoče govoriti o številu zakopanih žrtev.

Sporazum s Hrvaško o vojnih grobiščih na mrtvi točki 

Delo, 10. 8. 2007

Ob preiskavi prikritih povojnih grobišč, ki te dni poteka v Mariboru in okolici, je zaradi domnevnega velikega števila hrvaških žrtev znova postalo aktualno vprašanje sklenitve sporazuma med Slovenijo o Hrvaško o urejanju vojnih grobišč. 

Tezno, sondiranje

Maribor/Ljubljana – Vladna komisija za prikrita grobišča je s sondiranjem na Pohorju danes zaključila tridnevno delo na območju Maribora in okolice. Vodja evidentiranja lokacij Mitja Ferenc je povedal, da so na Pohorju na podlagi pričevanj tamkajšnjih prebivalcev zabeležili okoli 15 lokacij, razen ene pa so se domneve že lani izkazale za resnične. »Danes smo opravili delo še na tistih lokacijah, kjer lani nismo utegnili, ter na Arehu, kjer je bila praktično vsaka izkopana luknja polna kosti,« je dejal Ferenc.

O žrtvah je Ferenc dejal, da gre po pričevanjih ljudi za domačine, tako Slovence kot pripadnike nemške manjšine, ki so bili na te lokacije pripeljani iz taborišča v Kidričevem. »Na lokacijah na Arehu pa domnevamo, da so bili poleg njih tudi ljudje iz ostalih republik nekdanje skupne države, predvsem srbskih in črnogorskih četnikov, o čemer pričajo podatki ene od živih prič takratnih dogodkov, ki se je od tukaj uspela rešiti," je še povedal vodja evidentiranja.  

Pri akciji ne gre za preštevanje žrtev
Ob tem je dodal, da pri tokratni akciji ne gre za preštevanje žrtev, pač pa s sondiranjem skušajo potrditi obstoj posameznih grobišč, kar naj bi bila podlaga za odločitev o tem, ali se bo v prihodnje šlo v izkop posmrtnih ostankov, ali pa se bo na njih zgolj uredilo spominsko obeležje.

Sicer pa s tem delo komisije še zdaleč ni zaključeno, poudarja Ferenc. Ta obžaluje, da so lahko z delom začeli šele sredi avgusta. Kot je dejal, so bili rezultati njihovega dela »na žalost dokaj uspešni«, saj se je potrdilo, kar so domnevali za to območje. V bližnji prihodnosti načrtujejo še sondiranje 19 kraških brezen v prvi polovici septembra ter lokacije v bližini taborišča Kidričevo, za kaj več pa bo letos verjetno zmanjkalo časa.

Tudi tokrat so članom komisije na Pohorju s svojim vedenjem skušali pomagati lokalni prebivalci, ki se spominjajo povojnih dogodkov. Med takimi je bil tudi Franc Ačko, ki pa pred mediji ni bil preveč zgovoren, češ da se povojnih grozot nerad spominja. Njegovo zadržanost pa gre verjetno deloma še vedno pripisati tudi strahu pred maščevanjem.

Žrtve so bili predvsem Mariborčani in okoličani

Bolj zgovoren je bil Martin Kostrevc, ki je že pred prihodom vladnih preiskovalcev sodeloval pri postavitvi križev v spomin žrtvam povojnih pobojev, pozneje pa se je s pričevanji ljudi, ki jih je zbiral že nekaj časa, priključil ekipi zgodovinarja Mitje Ferenca. Kot je dejal, nikoli ne bo jasno, koliko je na Pohorju dejansko mest, kjer so se dogajali povojni poboji. Žrtve pa so po njegovih besedah bili predvsem Mariborčani in okoličani.

»Ve se, kdo so bili storilci teh strahotnih zločinov, in nekateri med njimi so še živi,« je še dejal Kostrevc in na vprašanje, ali bi morali za zločine odgovarjati, dodal, da verjetno že sami trpijo dovolj, ko spremljajo medijsko poročanje o krutih dogodkih po vojni.

Sporazum s Hrvaško o vojnih grobiščih na mrtvi točki
Ob preiskavi prikritih povojnih grobišč, ki te dni poteka v Mariboru in okolici, je zaradi domnevnega velikega števila hrvaških žrtev znova postalo aktualno vprašanje sklenitve sporazuma med Slovenijo o Hrvaško o urejanju vojnih grobišč. A so pogajanja med državama očitno obstala na mrtvi točki, saj tako Slovenija kot Hrvaška druga drugi očitata, da na pobude za sklenitev sporazuma ne odgovarjata.

Kot so sporočili z ministrstva za delo, družino in socialne zadeve, ki je pristojno za tovrstne sporazume, je vlada predlog sporazuma med Slovenijo in Hrvaško sprejela že leta 2003. Ministrstvo je še isto leto zaprosilo hrvaško stran za imenovanje delegacije, ki naj bi uskladila besedilo. Odgovor s hrvaške strani so dobili v letu 2005, v katerem so sicer izrazili pripravljenost za usklajevanje besedila sporazuma in za imenovanje delegacije, kar pa se do danes še ni zgodilo.

Ministrstvo je v neformalnih kontaktih hrvaško stran večkrat zaprosilo za nadaljevanje pogajanj, a še vedno ni prejelo odgovora. Hrvaško stran bodo tako ob koncu meseca ponovno pozvali k imenovanju pogajalske delegacije in čimprejšnjemu začetku pogajanj, so še sporočili z ministrstva za delo.

Hrvaška vlada zelo zainteresirana za reševanje tega vprašanja 
Podobno odgovarja tudi hrvaško ministrstvo za zaščito okolja, prostorsko urejanje in gradnjo, ki zagotavlja, da je hrvaška vlada za reševanje tega vprašanja zelo zainteresirana, kar je pokazala tudi s konkretnimi dejanji. Hrvaška vlada je namreč omenjeno ministrstvo pooblastila za podpis sporazuma, ministrstvo pa je predlog slovenski strani posredovalo leta 2005. Tudi hrvaška stran zatrjuje, da do danes ni prejela nikakršnega odgovora. »Na hrvaški strani ni ovir za pospešitev dogovora,« so še sporočili s hrvaškega ministrstva.

Zahtevo, naj Hrvaška s Slovenijo podpiše dogovor o izkopavanju in obeleževanju hrvaških množičnih grobišč na slovenskem ozemlju, je sicer na hrvaško vlado v četrtek naslovilo tudi hrvaško združenje Častni pliberški vod. Po mnenju združenja naj bi namreč že prvi dan sondaže na območju Tezna pokazal, da so bila upravičena predvidevanja, da je na tem kraju največja grobnica hrvaških žrtev pobojev ob koncu druge svetovne vojne. »Verjetno je trditev, da je na območju Tezna največje grobišče Hrvatov, pobitih ob koncu druge svetovne vojne, zelo blizu resnice,« pa je dejal vodja preiskave in zgodovinar Mitja Ferenc.

Na Arehu luknje polne kosti

Žurnal24, A.Ž./I.H. / Maribor / STA, 10. 8. 2007

Na Pohorju so zabeležili okoli 15 prikritih grobišč, na Arehu pa je bila skoraj vsaka izkopana luknja polna kosti.

Vladna komisija za prikrita grobišča je s sondiranjem na Pohorju končala tridnevno delo na območju Maribora in okolice. Vodja evidentiranja lokacij Mitja Ferenc je povedal, da so na Pohorju na podlagi pričevanj tamkajšnjih prebivalcev zabeležili okoli 15 lokacij, razen ene pa so se domneve že lani izkazale za resnične. "Danes smo opravili delo še na tistih lokacijah, kjer lani nismo utegnili, in na Arehu, kjer je bila praktično vsaka izkopana luknja polna kosti," je dejal Ferenc.

Žrtve v grobiščih so domačini
Koliko bo teh lokacij, za zdaj ne vemo, saj smo na Arehu povsod, kjer smo zasadili lopato, naleteli na posmrtne ostanke.

Mitja Ferenc
O žrtvah je Ferenc dejal, da so bili po pričevanjih ljudi domačini, tako Slovenci kot pripadniki nemške manjšine, ki so bili na pripeljani iz taborišča v Kidričevem. "O lokacijah na Arehu pa domnevamo, da so bili žrtve tudi ljudje iz drugih republik nekdanje skupne države, predvsem srbski in črnogorski četniki, o čemer pričajo podatki ene od živih prič takratnih dogodkov, ki se je od tukaj uspela rešiti," je dodal vodja evidentiranja.

Povedal je še, da pri tokratni akciji ne gre za preštevanje žrtev, pač pa s sondiranjem poskušajo potrditi obstoj posameznih grobišč, kar naj bi bila osnova za odločitev o tem, ali bodo v prihodnje v izkopali posmrtne ostanke ali pa bodo zgolj postavili spomenik.

Kmalu sondiranje na Krasu

V prvi polovici septembra  načrtujejo še sondiranje 19 kraških brezen in lokacije v bližini taborišča Kidričevo, za kaj več pa bo letos verjetno zmanjkalo časa.

Tudi tokrat so članom komisije na Pohorju poskušali pomagati okoliški prebivalci, ki se spominjajo povojnih dogodkov. Med takimi je bil tudi Franc Ačko, ki pa pred mediji ni bil preveč zgovoren, češ da se povojnih grozot nerad spominja. Njegova zadržanost verjetno izvira še iz strahu pred maščevanjem.

Zgovornejši je bil Martin Kostrevc, ki je že pred prihodom vladnih preiskovalcev sodeloval pri postavitvi križev v spomin žrtvam povojnih pobojev, pozneje pa se je s pričevanji ljudi, ki jih je zbiral že nekaj časa, pridružil skupini zgodovinarja Mitje Ferenca. Dejal je, da nikoli ne bo jasno, koliko je na Pohorju dejansko mest, kjer so se dogajali povojni poboji. Žrtve pa so po njegovih besedah bili predvsem Mariborčani in okoličani.

»Ve se, kdo so bili storilci teh strahotnih zločinov. Nekateri med njimi so še živi,« je dodal Kostrevc in na vprašanje, ali bi morali za zločine odgovarjati, dodal, da verjetno že sami dovolj trpijo, ko spremljajo medijsko poročanje o krutih dogodkih po vojni.

Na območju Teznega pokopanih okoli 15. 000 ljudi

Po prvih izsledkih izkopavanj grobišča na Teznem naj bi bili v njem posmrtni ostanki več kot 15.000 pobitih ljudi. Sondiranje na območju Teznega pri Mariboru, kjer so v nekdanjem protitankovskem jarku naleteli na ogromne količine posmrtnih odpadkov, je pokazalo, da gre za enega največjih povojnih grobišč v Evropi.

Sporazum s Hrvaško na mrtvi točki

Ob preiskavi prikritih povojnih grobišč je zaradi domnevnega velikega števila hrvaških žrtev znova postalo aktualno vprašanje sklenitve sporazuma med Slovenijo in Hrvaško o njihovem urejanju. A pogajanja med državama so očitno obstala na mrtvi točki, saj tako Slovenija kot Hrvaška druga drugi očitata, da na pobude za sklenitev sporazuma ne odgovarja.

